"Tuld ma tulin viskama maa peale." Luuka 12:49
ONE WAY - ÜKS TEE
Ma tahan laulda, kuulutada -
ei leidu maailmast miskit paremat.
Ta on tee, tõde, Ta on elu,
uue elu leida võid sa Temas.
Selle viisiga algas One Way saade!
Nagu tavaliselt, toob saate teieni misjoniühendus One Way Mission.
Tere tulemast järgmiseks pooltunniks meie saatesse!
Täna kasutame teema tähtsuse tõttu õpetuseks kogu saateaja.
Tapani Suonto jätkab teemal "Seadus soetab viha".
Inimese efektiivsus võib olla vaid omas jõus vagatsemine.
Kui saavutame elus midagi väärtuslikku,
toimub see alati vaid armust.
Püha Vaim ei tegutse käsu jõul, vaid armus.
Jumal ei oota meilt efektiivsust, vaid sõnakuulelikkust,
isegi kõrbes ja vaikuses.
On ärkamisi, mis on olnud täis suurt efektiivsust, Jumala armust.
Paljud maailma ärkamised on olnud efektiivsuse ärkamised.
Üks neist on olnud viimaste kümnendite ärkamine Koreas.
Seal on olnud tõeline tung palvetada, tunnistada Kristusest
ja levitada evangeeliumi.
Korea ärkaminegi pole täna sama, mis kunagi 1970., 80. ja 90. aastail.
Üks Saksa teoloog uuris Korea ärkamist
ja selle viimaseid etappe ning ütles,
et lehtedes palju kajastatud võimas Korea ärkamine
on suuresti kustunud tänu käsumeelsusele.
See oli tema järeldus.
Vajame suurt andumust Jumalale, vajame palvet
ning teenivat ja tunnistavat kristlust,
kuid see peab sündima armastusest Jumala ja ligimese vastu,
mitte käsu jõul.
Kui hakkame seda endast või oma lähedastest
käsu jõul välja pigistama, ei loo see elu.
Koreas on kindlasti endiselt suurem ärkamine, kui siin Soomes,
kuid mitte enam selline nagu 1980. aastail.
Jesaja kirjutab: "Me kõik oleme saanud rüvedaks
ja kõik meie õigused on määrdunud riide sarnased."
See oli etapp, kui inimese usuelu oli täielikult läbikukkunud.
Inimeste enda jõupingutused olid kui määrdunud riided,
inimene oli otsekui rüve.
Nii ütles Püha Vaim rahva kohta.
Milline on rüve inimene? Vastumeelne.
Rüveda inimese viljades pole midagi ilusat, puhast ega püha.
Kui püüame sunnivisiil midagi väärtuslikku teha, olla head,
muudab see meid lõpuks vastumeelseteks.
Seepärast on käsumeelse inimese kõrval raske elada.
Paulus ütles:
"Kui ma kõik oma vara ära jagaksin ja kui ma oma ihu annaksin põletada,
aga mul poleks armastust, siis ma ei saavutaks midagi."
Kristluse puhul pole põhiküsimus käsuseaduses,
vaid eelkõige armastuses.
Kogu tegevuse motiiviks peaks olema armastus.
Armasta Jumalat kogu oma südamest ja armasta ligimest nagu iseennast.
Jumal ei ole türann, kes esitab pidevalt üle jõu käivaid nõudmisi.
Paljud tunnevad, et ükskõik, mida me ka ei teeks,
Jumal pole kunagi rahul ja on alati kuidagi pahane.
Meie pilt Jumalast võib olla nii moonutatud,
et Jumal nõuab pidevalt rohkem, kui me suudame teha.
Kes Ta tegelikult on? Ta on meie isa,
kes kohtleb meid armsate lastena, kui oleme Kristuses.
Kuna oleme Kristuses, siis oleme Tema jaoks küllalt head.
Kuid väikeste nõtrade inimestena on meil väga raske seda uskuda
ja selle järgi elada.
On tõsi, et Jumal on ka muud. Ta on ka sõjapealik.
Ta on kuningate kuningas ja isandate Issand.
Seepärast ütleb Piibel, et meil pole võitlemist liha ja verega,
vaid meelevaldade ja võimudega, selle pimeduse maailma valitsejatega,
kurjade taevaaluste vaimudega.
Seepärast võtke kätte kõik Jumala sõjavarustus,
et te suudaksite vastu panna kurjal päeval ja jääda püsima,
kui te olete kõik teinud."
Miks õhutab Püha Vaim meid sõjarüüd haarama?
Sest oleme sõjas ja armastuse Isa annab nõu,
kuidas sõjast võitjana välja tulla.
Pane kiiver pähe, soomusrüü selga, võta mõõk kätte,
sest vaenlane on tugev.
Kas tahame või ei, oleme sõjas.
Hingevaenlane on tuhande kavaluse meister.
Seetõttu õhutame meiegi pidevalt Issandat otsima ja Talle alistuma,
andma end elavaks ohvriks Kristusele. Püüa iga päev Jeesuse ligidal olla.
Lase oma palvelambil tõeliselt põleda,
lase oma mõtetel ja südamel olla tulvil Jumala Sõna,
pane jalga valmidus minna kuulutama rõõmusõnumit rahust,
sest sõda jätkub ja käib karm võitlus hingede eest.
Me ei teeni Jumala armu ja armastust sõdimisega.
See on teenitud Kolgatal. Jumal ei vaja meie võitlusi,
vaid meie ja kogudus. Maailm vajab võitlevat kogudust,
mis ei vedele üksnes kodus, vaid kes on alistunud Jumalale
ja elab Püha Vaimu juhtimisel.
Kuid see ei toimu käsuseaduse sunnil, vaid mõistes, milles on asi
ja uskudes Piiblisõna ning käies Jeesuse ligidal,
nii et Tema armastus sunnib meid taas ja taas tegutsema.
Kui tahame anda Jumalale kõik, võime muutuda vahel askeetlikuks.
Võime kujutleda, et kui keeldume kõigest heast
ja elame askeetlikku elu, oleme vagamad ja õilsamad.
Vahel võime hakata nõudma askeetlikkust ka teistelt.
Askeetlus iseenesest on teatud idealism,
kuid kristluses ei ole asi idealismis, vaid armastuses.
Idealismis pole kunagi tõelist elu. Seepärast see kurnab inimest.
Armastus aga toidab ega kustuta inimest kunagi.
Idealism võib vahel olla isegi ebajumalateenistus,
kuid sellest pole mingit kasu. Paulus ütleb:
"Kui ma oma ihu annaksin põletada, aga mul ei oleks armastust,
siis ma ei saavutaks midagi."
Kui oleksin Jumalale nii andunud, et loobuksin kõigest
ja annaksin isegi oma ihu põletada, poleks sellest mingit kasu,
ilma armastuseta.
Paulus ütles: "Olen õppinud olema rahul sellega, mis mul on.
Oskan elada kehvalt ja oskan elada ka jõukalt,
olen kõigega ja kõigi oludega tuttav: nii kõhtu täis sööma kui nälgima,
elama nii jõukuses kui puuduses.
Ma suudan kõik tema läbi, kes teeb mind vägevaks."
Elu võib tähendada seda kõike tänagi. Paljud elavad suures puuduses,
kuid elus võib olla ka õnnistatud ja külluslikke etappe.
Ka siis peame säilitama tasakaalu Kristuses.
Keegi võib olla hea ujuja ja treenida olümpiamängudeks
ning elab seetõttu väga askeetlikku elu.
Kuid ta ei saa nõuda sama teiselt, kes ei oska veel ujudagi.
Kõigepealt tuleb ujuma õppida.
Meiegi peame õpetama inimesi ujuma sügavates vetes,
tõelises vaimujões, siis nad ei jää kaldale sumpama,
vaid saavad kogeda tõelist elu Pühas Vaimus.
Igaüks, kes on maitsnud tõelist elu Kristuses,
hakkab selle järele janunema, igatsema sügavatesse vetesse.
Miski muu ei rahulda enam.
Paljud kogenud usklikud elavad endalegi tähelepanematult
väga askeetlikku elu.
Armastus Jeesuse vastu täidab nende elu ja aja
ning neil pole aega millekski muuks. See on suurepärane elu.
Teistele ei tekita kõigest loobumine veel armastust ja elu.
Kui see kõik toimub sunniviisil, tekitab see ärritust ja viha.
Üks vanem usklik abielupaar läks ootamatult lahku.
Mees tahtis üksi elada, kuigi armastas oma naist.
See oli naise jaoks tohutu vapustus. Nad olid aastakümneid koos elanud
ja mees tahtis ära kolida ning üksi uut elu alustada.
Naine oli leidnud uue armastuse Jeesuses.
ja tahtis pühendada kogu aja Jeesusele.
Tema elu muutus väga askeetlikuks.
Naise uus rikas elu, kuna ta leidis uue suure varanduse Jeesuses,
oli mehele vaid ahistav käsumeelsus.
Naine püüdis sundida mehele käsukorras peale seda elu,
mille ta ise oli armus vastu võtnud. See lõppes täieliku katastroofiga.
See oli vagaduse sünnitamine omas jõus, mitte Pühas Vaimus.
Lõpptulemusena põgenes mees pärast kümneid aastaid kestnud abielu.
Üks noor naine luges vaimset kirjandust,
mis rääkisid täielikust andumisest Jumalale.
Need olid kindlasti head raamatud. Temast sai väga absoluutne kristlane.
Paljud imetlesid tolle noore naise andumust Jumalale.
Ta oli mitmel moel eeskujulik.
Ühel päeval ta kadus.
Tema abikaasa helistas mulle ja ütles, et naine on läinud.
Ta jättis maha mehe, lapsed, kodu ja usu Jumalasse
ning alustas täiesti uut elu.
Üks kogenud usklik ütles tolle naise kohta,
et tema jõud sai otsa ja ta lahkus.
Vaga elu ei olnud tegelikult see, mis välja paistis.
See oli käsumeelsus, mis naise lõpuks ära kurnas.
Me ei jaksa, kui elu tähendab vaid käsuseadusi ilma tõelise eluta.
Sel juhul ehitame vaid kulisse,
mis lõpuks kurnatuse tõttu kokku varisevad.
Kord hoolitses üks medõde haiglas uskliku patsiendi eest.
Teda tuli vaatama kogu tema usklik suguvõsa.
Kui sugulased nägid medõde,
suhtusid nad temasse kui kergemeelsesse naisesse.
Nad ei teadnud, et temagi on usklik.
Medõde rääkis hämmeldunult oma kogemusest.
Nood inimesed olid enda silmis äärmiselt vagad
ega polnud kunagi suitsetanud, kõrtsis käinud või vandunud,
kuid nad olid täiesti pimedad enda silmakirjalikkuse suhtes.
Kas tead, et koguduse suurimaks probleemiks
on vahel usklikena näivad inimesed, kes on nii vagad,
et keegi ei naudi nende seltskonda.
Nad täidavad täiuslikult kõiki norme,
kuid neil pole armastust. Normide täitmisest ei piisa.
Kristluses on küsimus hoopis milleski muus.
Kord tuli üks noormees "Reede Kristusele" üritusele.
Tal oli seljas mootorratturite must nahktagi.
Kui üks usklik seda nägi, tormas ta noormehe juurde
ja ütles, et usklik ei tohi sellises tagis ringi käia.
See oli kõike muud kui osav.
Noormees polnud veel ususki, kui talle kohe algul piirid tõmmati,
milline üks usklik peab välja nägema.
See ei õhutanud teda Jumalat otsima ja uuesti kogudusse tulema.
Üks jutlustaja ütles kantslist, et pange puhtad riided selga,
kui kogudusse tulete.
Kohal olnud tänavalt tulnud mehed lahkusid
ja nendega koos ka mitmed koguduse liikmed.
Kui välistest teguritest saab vagaduse mõõdupuu,
elame märkamatult käsu õiguses ja tõeline armastus kaob.
Piibel ütleb, et Ta on teinud meid kõlblikuks teenima uut lepingut,
mitte kirjatähe, vaid Vaimu lepingut,
sest kirjatäht suretab, aga Vaim teeb elavaks.
One Way Mission'is võite end vabalt tunda.
Teame, et keegi teist ei tule siia ujumisriietes või pidzhaamas.
Me ei pea mingeid reegleid looma, olete taibukad inimesed.
"Ent Issand on Vaim, ja seal, kus on Issanda vaim, on vabadus."
Kui kokku tuleme ja koos Kristust kohtame,
juhtub alati midagi head ja ilusat.
Piibel ütleb: "Aga meid kõiki,
kes me katmata palgega vaatleme Issanda kirkust peegeldumas,
muudetakse samasuguseks kujuks kirkusest kirkusesse.
Seda teeb Issand, kes on Vaim."
Tema muudab meid.
Ta teeb oma salajast tööd kogu aeg ka minu sees.
Me ei muutu nõudmiste pärast ja käsu sunnil.
Kui Issand meis ruumi saab, muutume märkamatult.
Seepärast ei pea me teisi jälgima ja nõudma,
et nad muutuksid.
Kui vaatame Kristust, kuulutame Kristust, toimub ime.
See ime on mõistetamatu.
Olen seda elus nii mitu korda hinge ahmides näinud.
Kui mõni sõimlev agressiivne tänavamees annab elu Kristusele,
polegi vaja mitu päeva Kristust vaadata,
kui juba näedki teda pühapäevakoolipoisina.
Mees on täielikult muutunud ja keegi pole teda sundinud,
keegi pole veel jõudnudki talle käsuseadust jutlustada.
Kui Kristus saab võimust, asendab armastus viha ja kibeduse.
Keegi ütles, et ei taha usule tulla, kuna tahab vaba olla
ja teha, mida iganes ise tahab.
Kui tahad olla vaba ja teha, mis pähe tuleb,
satud peagi vanglasse.
Ükski inimene ei või teha kõike, mida ise tahab.
Seda takistavad seadus ja erinevad käitumisreeglid.
Me ei saa teha, mida ise tahame.
Kui Jeesus inimese päästab ning täidab oma armastuse
ja Püha Vaimuga, on ta täiesti vaba.
Ta võib teha, mida iganes tahab; teha kogu maailmas kõike,
mida tahab, sest kõik toimub armastusest.
Ja see on imeline vabadus. Me ei pea kellelegi halba tegema,
me ei pea olema isekad, kui Kristus meid valitseb ja muudab.
Paljud arvavad tänagi, et kristlus seisneb
käsuparagrahvide järgmises, kuid asi on tõelises elus.
Meid ei aja liikvele käsuseadus ja hirm, vaid armastus.
Kui armastus valitseb, on meile kõik lubatud.
Korintlaste kirjas öeldakse: "Ta on surnud kõikide eest,
et elavad ei elaks enam enestele, vaid temale,
kes on nende eest surnud ja üles äratatud."
See on Jumala eesmärk ja siht meie kõigi jaoks.
"See kõik on Jumalast, kes meid on enesega Kristuse läbi lepitanud
ja andnud meile lepitusameti."
Meile on antud tähtis ülesanne - lepitusamet.
Tehkem seda Püha Vaimu jõus ja Tema armastuses.
Siis muutub maailm ja muutume ka meie.
Mida Püha Vaim oma sõnas taotleb, kui meid selgelt õpetatakse?
Lihtsalt öeldes - Jumala sihiks meie kõigi puhul
on tasakaalukas elu, kus valitseb armastus.
Elu, kus armastame Jumalat kogu südamest
ja oma ligimest Püha Vaimu väes, kuid armastame ka iseennast,
sest peame armastama ligimest nagu iseennast.
See, et sa armastad iseennast, pole vale.
Jumal tahab viia meid tasakaalus ellu,
nii et ohverdame Issandale rõõmuga, kuid mitte üle jõu
ega jäta tähelepanuta ka peret ja nende vajadusi;
hoolime oma lähedastest ja kanname nende koormaid,
nagu One Way kõikjal maailmas teebki,
kuid hoolitseme samas ka oma lähedaste ja perede eest.
Võime kuulata raadiot ja vaadata telerit,
kuid kasutame vajadusel ka väljalülitamisnuppu,
kui saated ei ehita üles
või otsime üles TV7 kanali ja vaatame One Way saadet.
Väike reklaam.
Palvetame ja paastume, kuid me ei paastu end surnuks.
Ka seda on juhtunud.
Säilitame tänumeele, kuigi elame viletsuses ja puuduses,
kuid oskame elada ka külluses, ilma et selle ebajumalaks muudaksime.
Oleme valmis oma küllust ka teistega jagama.
Teeme kogu südamest tööd, kuid kui on aeg puhata,
siis teeme ka seda.
Oleme efektiivsed, kuid Pühas Vaimus,
mitte enda jõus ja tarkuses, vaid Püha Vaimu juhtimisel.
Sel juhul elame tasakaalukat elu, kuid saavutame palju head.
Ja ühel päeval rõõmustame kõige selle hea üle taevariigis.
Aamen.
See on tänaseks kõik.
Aitäh vaatamast!
Kohtumiseni järgmisel nädalal!
Õnnistatud nädalat!
"Tuld ma tulin viskama maa peale." Luuka 12:49
One Way - Üks tee
Uurime oma saate vaadatavust Eestis.
Kui käesolev saade sind puudutas,
palun teata meile sellest e-postiaadressil -
toimisto@onewaymission.fi
Saadet toetasid Stenroos Oy ja Häkkinen Oy
Tõlge: Monika Jaaguri
toimisto@onewaymission.fi